**Cyfarfod: Bwrdd Plismona**

**Lleoliad: Y Ganolfan Gydlynu Strategol**

**Dyddiad: 18 Rhagfyr 2024**

**Amser: 14:00-16:00**

|  |  |
| --- | --- |
| **Aelodau:** | Comisiynydd yr Heddlu a Throseddu, Dafydd Llywelyn (CHTh)  Dirprwy Brif Gwnstabl, Ifan Charles (DBG)  Prif Weithredwr SCHTh, Carys Morgans (PW)  Cyfarwyddwr Cyllid, Edwin Harries (CC)  Prif Swyddog Cyllid Dros Dro SCHTh, Nicola Davies (PSCDD)  Pennaeth Cyllid, Michelle Reynolds (PC) (Ar-lein) |
| **Hefyd yn Bresennol:** | Swyddog Staff, Arolygydd Gemma Starkey (GS)  Cymorth Gweithredol SCHTh, Sophie Morgan (SM) |
| **Ymddiheuriadau:** | Prif Gwnstabl, Dr Richard Lewis (PG)  Prif Swyddog Cyllid SCHTh, Beverley Peatling SCHTh (PSC) |

## Ymddiheuriadau a Chyflwyniadau

Croesawodd CHTh bawb i’r cyfarfod. Derbyniwyd ymddiheuriadau wrth y PG a’r PSC. Cytunwyd bod y cofnodion o’r cyfarfod diwethaf yn wir a chywir.

## Diweddariad am gamau gweithredu o gyfarfodydd blaenorol

|  |  |  |
| --- | --- | --- |
| Rhif y Cam Gweithredu | Crynodeb o’r Cam Gweithredu | Diweddariad |
| PB 046 | Prif Swyddogion i drafod darn cyfathrebu gan yr Heddlu yn y Grŵp Prif Swyddogion i gefnogi datganiad Llywodraeth Cymru mewn perthynas â siopladrata. | **Cwblhawyd**  Trafodwyd y cam gweithredu yn y Grŵp Prif Swyddogion ar 2 Rhagfyr a rhoddwyd y dasg o lunio datganiad i’r adran Cyfathrebu Corfforaethol. |
| PB 047 | Y Swyddog Staff i gadarnhau bod yr Heddlu’n cynnal Ymgyrch SANTA eleni. | **Cwblhawyd**  Mae pob ardal blismona leol yn cyflawni dyletswyddau a phatrolau Ymgyrch SANTA drwy gydol mis Rhagfyr, ar y cyd ag Ymgyrch Ivydene ac Ymgyrch Vigilant. |
| PB 048 | SCHTh a’r Heddlu i ddatblygu strategaeth gyfathrebu ar y cyd mewn perthynas â chydweithio â Gwasanaeth Tân ac Achub Canolbarth a Gorllewin Cymru a rhentu llefydd mewn eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri. | **Ar Waith**  Mae cyfarfodydd wedi’u trefnu rhwng SCHTh a’r Heddlu er mwyn datblygu strategaeth gyfathrebu ar y cyd. |

PB 047- Rhoddodd y Swyddog Staff ddiweddariad am Ymgyrch SANTA, sy’n digwydd ar y cyd ag Ymgyrch Ivydene ac Ymgyrchu Vigilant. Trafododd CHTh a’r DBG yr ymatebion cadarnhaol i Ymgyrch Ivydene ac Ymgyrch Vigilant ac awgrymwyd y dylid llunio stori newyddion da.

**Cam Gweithredu: Y DBG i drafod llunio straeon newyddion da gyda’r adran Cyfathrebu Corfforaethol mewn perthynas â gwaith Ymgyrch Ivydene ac Ymgyrch Vigilant.**

PB 048 – Pwysleisiodd CHTh bwysigrwydd strategaeth ar gyfer cyfathrebu â’r cyhoedd mewn perthynas â gwerthu gorsafoedd heddlu, y cydweithrediad â Gwasanaeth Tân ac Achub Canolbarth a Gorllewin Cymru, a rhentu eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri.

**Cam Gweithredu: Rhannu cynllun cyfathrebu drafft a datganiad mewn perthynas â gwerthu gorsafoedd heddlu, y cydweithrediad â Gwasanaeth Tân ac Achub Canolbarth a Gorllewin Cymru, a rhentu eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri â’r Bwrdd yng nghyfarfod nesaf y Bwrdd Plismona ym mis Ionawr 2025.**

## Pwnc Ffocws:

1. **Fframwaith Llywodraethu Corfforaethol**

Cyflwynodd y PW fersiwn ddiwygiedig o’r Fframwaith Llywodraethu Corfforaethol i’r Bwrdd ar gyfer cymeradwyaeth swyddogol. Roedd y Fframwaith wedi bod trwy broses ymgynghori gydag Uwch Reolwyr ac Arweinwyr o fewn y sefydliadau fel ei fod yn adlewyrchu newidiadau i ddeddfwriaethau ac arferion yr oedd angen eu cynnwys o fewn y Fframwaith.

Yn unol â chanllawiau diwygiedig gan y Gymdeithas Prif Weithredwyr Awdurdodau Heddlu a gyhoeddwyd yn gynharach eleni, mae rhannau o’r Fframwaith wedi’u cryfhau, gan gynnwys manylion llawn am rôl y Prif Weithredwr yn hytrach na dolen i’r proffil rôl fel oedd yn y Fframwaith blaenorol.

Mae Aelodau’r Cyd-bwyllgor Archwilio hefyd wedi rhoi adborth ar y Fframwaith, ac mae hyn wedi’i gynnwys yn y fersiwn ddiwygiedig.

Cynghorodd y PW nad oes bwriad i ailedrych ar y Fframwaith ym mis Mawrth gan fod newidiadau mawr i ddod mewn perthynas â deddfwriaeth gaffael y bydd angen eu cynnwys yn y Fframwaith.

**Penderfyniad: Cymeradwyodd y Bwrdd y Fframwaith Llywodraethu Corfforaethol diwygiedig.**

## Cwestiynau ar gyfer y Prif Gwnstabl

1. **Pa sicrwydd all y PG roi mewn perthynas ag ymrwymiad HDP tuag at ddod yn sefydliad a hysbysir gan drawma?**

Mae ‘adolygiad parodrwydd’ pecyn cymorth TrACE yn mynd rhagddo ar hyn o bryd, ac fe fydd yn cael ei gwblhau erbyn 31 Ionawr 2025. Mae’r gwaith hwn wedi’i ategu gan fenter ddiweddar yr Uned Gwella Gwasanaethau yn Heddlu Dyfed-Powys, sy’n mesur ac yn cofnodi pob prosiect a menter o fewn yr Heddlu. Fel rhan o’r adolygiad parodrwydd a’r hunanasesiadau dilynol, bydd pob menter a phrosiect yn cael ei werthuso er mwyn deall eu cyfraniad i arferion a hysbysir gan drawma yn llawn.

Diben yr hunanasesiad sefydliadol yw cynorthwyo’r Heddlu i adlewyrchu ar, a deall, y cynnydd mae’n gwneud o safbwynt adrannol, sefydliadol a phartneriaeth ehangach o ran cynnwys arferion a hysbysir gan drawma ac ymwybyddiaeth o brofiadau niweidiol adeg plentyndod.

Dylai’r asesiad gynorthwyo’r Heddlu i nodi cryfderau a llwyddiannau, ac ar yr un pryd, tynnu sylw at gyfleoedd ar gyfer gwella. Mae gwaith Hyb ACE Cymru gyda phartneriaid, ac ymarfer cwmpasu o ddeunydd cysylltiedig, wedi dylanwadu ar ddatblygu’r fframwaith hwn.

Er mwyn cynnal hunanasesiad sefydliadol trylwyr a holistig ar gyfer Heddlu Dyfed-Powys, mae fersiwn electronig ‘Microsoft Forms’ o’r hunanasesiad wrthi’n cael ei ddatblygu a fydd yn canolbwyntio ar yr hyn mae’r sefydliad yn ei wneud yn dda ar hyn o bryd a beth ellir ei wneud yn wahanol neu ei wella.

Nodir pwyntiau cyswllt sengl unigol ym mhob adran a rhanbarth o Heddlu Dyfed-Powys i gymryd cyfrifoldeb er mwyn sicrhau bod yr asesiad yn cael ei gynnal. Bydd hyn yn rhoi hunan-asesiad clir i’r Heddlu o’i ymrwymiad presennol a’i arferion mewn perthynas ag ymagwedd a hysbysir gan drawma. Bydd hyn hefyd yn hollbwysig ar gyfer sefydlu cynlluniau gweithredu yn y maes hwn yn y dyfodol ac i fesur arferion presennol yn erbyn meysydd blaenoriaeth y Prif Gwnstabl ar gyfer yr Heddlu a’r blaenoriaethau yn y Cynllun Heddlu a Throseddu.

Defnyddir y fframwaith isod yn unol â’r chwe pharth allweddol. Bydd yr hunan-asesiad yn cael ei gwblhau erbyn 1 Mawrth 2025 ac yn cael ei gyflwyno i’r Grŵp Prif Swyddogion a’r Bwrdd Plismona.

Bryd hynny (31/03/2025), sefydlir Gweithgor Strategol a Hysbysir gan Drawma. Bydd cylch gorchwyl llawn ar gael a fydd yn nodi ei ddiben, aelodau ac amcanion allweddol o ganfyddiadau’r gwaith yr ymgymerwyd ag ef o fewn Camau 1 a 2. Bydd y cyfarfod hwn yn cael ei gadeirio gan y Prif Uwch-arolygydd Andrew Edwards.

Bydd y Gweithgor Strategol a Hysbysir gan Drawma’n fewnol i Heddlu Dyfed-Powys yn y lle cyntaf, a bydd cynllun gweithredu strategol holistig a manwl yn cael ei ddatblygu, sy’n canolbwyntio ar y meysydd sefydliadol i’w datblygu, gwelliant a chynnydd o’r hunan-asesiad a gynhaliwyd.

Er mwyn datblygu’r gwaith hwn tu allan i’r gofod strategol, y bwriad yw sefydlu sawl is-grŵp a fydd yn adrodd wrth y grŵp strategol. Bydd thema i’r is-grwpiau hyn, a bydd ganddynt gadeiryddion penodol ac aelodau grŵp sydd fwyaf addas i gyflenwi’r maes allweddol hwnnw. Er nad yw’r penderfyniad terfynol sy’n cadarnhau’r meysydd ffocws allweddol ar gyfer yr is-grwpiau wedi’i wneud eto, byddai’n ddoeth eu cadw yn unol â’r maes allweddol hunanasesu:

Erbyn mis Mai 2025, disgwylir y bydd yr holl sefydliadau sector cyhoeddus yng Nghymru wedi cwblhau’r asesiadau a hysbysir gan drawma a amlinellir o fewn yr adroddiad hwn. Y bwriad ar hyn o bryd yw hwyluso cynhadledd amlasiantaeth ar draws yr heddlu sy’n canolbwyntio ar arferion a hysbysir gan drawma.

Bydd y gynhadledd hon yn cael ei harwain a’i hwyluso gan y Prif Uwch-arolygydd Andrew Edwards. Er mwyn cael gwybodaeth ac ymrwymiad y digwyddiad, bydd y Prif Uwch-arolygydd Edwards yn mynd i’r holl Fyrddau Gwasanaethau Cyhoeddus a Phartneriaethau Diogelwch Cymunedol ym mhob un o’r pedair Ardal Plismona Leol ac yn cyflwyno canfyddiadau a Hysbyswyd gan Drawma HDP ac yn hyrwyddo’r gynhadledd.

Ar ôl y gynhadledd, bwriedir ystyried wedyn ble y gallai trafodaeth strategol am arferion a hysbysir gan drawma eistedd, a sut y gellid datblygu unrhyw fentrau neu waith a nodwyd. Mae’n bosibl y gallai’r Byrddau Gwasanaethau Cyhoeddus fod yn gyfrifol am hyn.

**Cam Gweithredu: Yr Heddlu i gyflwyno’r hunan-asesiad a hysbysir gan drawma gorffenedig i’r Bwrdd Heddlu ym mis Mawrth 2025.**

1. **Derbyniwyd llythyr gan Jane Dodds AS yn gofyn am eglurhad ynghylch y nifer isel o geisiadau mewn perthynas â Chyfraith Clare.**
2. **Pam fod nifer y ceisiadau’n ymddangos yn isel?**
3. **Pa ymdrechion sy’n cael eu gwneud i godi ymwybyddiaeth am Gyfraith Clare yn ardal Heddlu Dyfed-Powys?**
4. **Beth yw’r broses ar gyfer cefnogi unigolion a allai fod mewn perygl o ddioddef cam-drin domestig?**
5. **A oes unrhyw rwystrau a allai atal pobl rhag cael mynediad i’r cynllun pwysig hwn?**

Nododd y Bwrdd y memo Heddlu a ddarparwyd gan y Ditectif Uwch-arolygydd Wayne Bevan mewn perthynas â’r Cynllun Datgelu Trais Domestig, sydd hefyd yn cael ei adnabod fel Cyfraith Clare. Cyflwynwyd cais rhyddid gwybodaeth i HDP ym mis Gorffennaf 2024. Geiriad y cais rhyddid gwybodaeth oedd: “Faint o bobl ddefnyddiodd/cafodd fynediad at y Cynllun Datgelu Trais Domestig, sef Cyfraith Clare, ym mis Ionawr 2023 – drwy Hawl i Wybod neu Hawl i Ofyn?" Mae’r Heddlu wedi dweud bod y cais hwn wedi’i ddehongli fel cais ar gyfer mis Ionawr 2023 yn unig. O’r herwydd, rhoddwyd data mis yn unig. Mae’n debygol iawn mai cais ar gyfer y cyfnod o Ionawr 2023 hyd at y dyddiad presennol (Gorffennaf 2024) ydoedd. O’r herwydd, pe bai cymhariaeth rhwng data 18 mis heddluoedd eraill a HDP, does fawr o amheuaeth na fyddai sylw’n cael ei dynnu at HDP yn cynnal datgeliadau isel ac yn derbyn ceisiadau anghymesur o isel.

Bydd yr Heddlu’n diweddaru’r rhyddid gwybodaeth ac yn hysbysu’r ymgeisydd am berfformiad yn y maes hwn, gwybodaeth o bwys ar gyfer y Bwrdd Plismona

* Mae ceisiadau Hawl i Wybod wedi cynyddu (>200%) ers mis Ionawr ac yn parhau i gynyddu.
* Mae ceisiadau Hawl i Ofyn wedi cynyddu’n barhaus yn ystod y tri mis diwethaf.
* Mae pedair ardal HDP yn gweld cynnydd ers hanner cyntaf y flwyddyn.

Bydd arweinwyr Strategol a Gweithredol yn parhau i weithio gyda’r uned gwella gwasanaethau er mwyn creu dangosfwrdd amlwg i alluogi arweinwyr i asesu perfformiad a sicrhau bod dioddefwyr ac aelodau o’r cyhoedd yn cael eu gwarchod drwy eu hawl i ofyn a’u hawl i wybod am hanes partneriaid gyda phartneriaid eraill, mewn modd amserol.

## I’w Nodi

## Diweddariad y Prif Gwnstabl

Rhoddwyd diweddariad gan y Prif Gwnstabl i’r Bwrdd mewn perthynas â digwyddiadau ac ymgyrchoedd a oedd wedi digwydd ers y cyfarfod diwethaf. Mae’r adroddiad yn cynnwys diweddariadau am waith da gan yr heddlu, yn ogystal â diweddariadau sefydliadol a gweithredol arwyddocaol.

Diolchodd CHTh i’r Heddlu am y ffordd y gwnaethant ymateb i Storm Darrah a’r adborth cadarnhaol a dderbyniodd yn ystod cyfarfodydd gydag Arweinwyr Awdurdod Lleol a Phrif Weithredwyr.

Gofynnodd CHTh am i fanylion cyswllt Uwch-arolygwyr ar lefel URS gael eu rhannu â Phrif Weithredwyr Awdurdodau Lleol yn dilyn adborth a dderbyniodd CHTh mewn cyfarfodydd diweddar.

**Cam Gweithredu: Rhannu manylion cyswllt Uwch-arolygwyr ar lefel URS o fewn yr ardal Heddlu â Phrif Weithredwyr Awdurdodau Lleol.**

Holodd CHTh am gynlluniau’r Heddlu mewn perthynas â rhannu a chyhoeddi canlyniadau o’r adroddiad Buddsoddwyr Mewn Pobl â’r Heddlu, ac amserlen ar gyfer cyflawni hyn. Dywedodd y DBG y byddent yn cael eu rhannu drwy Sioeau Teithiol y Prif Swyddogion a thrwy fewnrwyd yr Heddlu.

**Cam Gweithredu: Y DBG i drafod darparu amserlen ar gyfer rhannu canlyniadau Buddsoddwyr â’r Heddlu gyda’r Cyfarwyddwr Datblygu Pobl a’r Sefydliad.**

## Diweddariad Comisiynydd yr Heddlu a Throseddu

Rhoddodd CHTh ddiweddariad byr am ei weithgareddau a’i gyfarfodydd a oedd wedi’u cynnal ers y cyfarfod diwethaf, gan gynnwys presenoldeb mewn digwyddiadau Rhuban Gwyn, diwrnod ymgysylltu cymunedol yng Ngheredigion, cadeirio cyfarfod bwrdd o Blismona yng Nghymru a phresenoldeb ym Mwrdd Partneriaeth Plismona Cymru.

Rhoddodd CHTh ddiweddariad o gyfarfod diweddar Gwasanaeth Awyr Cenedlaethol yr Heddlu a'r defnydd o ddronau tu hwnt i linell welediad amlwg. Trafododd y Bwrdd y defnydd o’r dronau hyn a hofrennydd yr heddlu o fewn yr ardal Heddlu.

Cododd CHTh y Papur Gwyn Datganoli a gyhoeddwyd yn ddiweddar, a’r gweithdai Diwygio’r Heddlu a gyflwynwyd gan y Swyddfa Gartref yr oedd wedi bod iddynt. Cafwyd trafodaeth am bwysigrwydd sicrhau llais i Gymru yn nhrafodaethau’r Swyddfa Gartref.

## Diweddariad Cyllid

Ystyriodd y Bwrdd y diweddariad ariannol a roddwyd. Mae’n crynhoi’r sefyllfa alldro disgwyliedig diweddaraf ar gyfer y flwyddyn ariannol bresennol – 2024/25 – yn seiliedig ar wariant hyd at 30 Tachwedd 2024, sydd £404,000 o fewn y gyllideb ar hyn o bryd.

Bu’n gyfnod prysur dros ben i’r adran Gyllid yn ystod y misoedd diwethaf, wrth iddynt gwblhau archwiliad ar gyfrifon ariannol 2023-24, yn ogystal â gweithio ar y gyllideb ar gyfer 2025-26 a monitro’r gyllideb ar gyfer y flwyddyn ariannol bresennol, 2024-25.

Mae cyllideb goramser yr heddlu wedi bod yn gorwario o tua £86,000 y mis yn ystod 8 mis cyntaf y flwyddyn ariannol, sy’n cael ei wrthbwyso i ryw raddau drwy arbedion yn erbyn cyllidebau gwyliau cyhoeddus. Y gorwariant rhagamcanol yw £0.7 miliwn ar gyfer 2024/5, sy’n is na’r £86,000 y mis a ragamcanwyd. Mae’r rhagamcan wedi’i leddfu oherwydd Ymgyrch Valliant (sy’n darparu ar gyfer galw’r haf) lle mae’r holl gostau wedi’u hystyried hyd at 31/10/24 (£105,000). Hefyd, nifer y digwyddiadau mawr sydd wedi cyfrannu at wariant yn ystod y flwyddyn hyd yn hyn yn ystod yr 8 mis cyntaf sy’n effeithio cryn dipyn ar y rhagamcan. Mae’r PGC yn parhau i fonitro’r sefyllfa o ran goramser yn agos.

Mae cyllidebau staff heddlu’n uwch na’r gyllideb o £0.3 miliwn oherwydd y cynnydd yn y dyfarniad cyflog (o 2.5% i 4.75%).

Yn gryno, ar gyfer 2024/5, mae sefyllfa’r gyllideb yn parhau’n gadarnhaol ar hyn o bryd gyda goramser, diffyg o ran cymorth ar gyfer dyfarniad cyflog a phwysau cost gwaith fforensig meddygol yn gallu cael eu hariannu oddi mewn i amrywiadau yn erbyn penawdau incwm, cyflogau swyddogion heddlu a chydweithio yn bennaf.

Mae Partneriaid Busnes Cyllid yn parhau i weithio gyda dalwyr cyllideb er mwyn nodi pwysau cyllideb pellach ac arbedion posibl dros y misoedd i ddod. Mae gwell asesiad o’r effaith gyllidebol ar gyfer y flwyddyn nesaf yn cael ei drafod fel rhan o ddatblygiad y Cynllun Ariannol Tymor Canolig.

Mae gwaith manwl yn mynd rhagddo ar hyn o bryd mewn perthynas â gwariant cyfalaf i gyd-fynd â’r canlyniad a ragwelir ar gyfer 2024/25 a sefydlu llithriad posibl. Mae adolygiad o raglen cyfalaf 2025/26 ar waith ar hyn o bryd gan bob adran, ac mae’r partneriaid busnes cyllid wedi bwydo i mewn i’r broses Cynllun Ariannol Tymor Canolig.

## ch) Diweddariad am Adolygiad yr Heddlu

Ystyriodd y Bwrdd yr adroddiad diweddaru a gyflwynwyd ar Adolygiad yr Heddlu. Yn dilyn ffocws ail flwyddyn Adolygiad yr Heddlu i hybu Timoedd Ymateb Lifrog cyn haf 2024, mae gwaith yn parhau i adolygu a gwella Model Gweithredu’r Heddlu er mwyn gwella effeithiolrwydd ac effeithlonrwydd. Bydd hyn, drwy ddirprwy, yn gwella cyflenwi gwasanaethau a gyflenwir i’r cyhoedd a dioddefwyr, ac ar yr un pryd, yn gwella budd, lles a chadw Swyddogion a Staff yr Heddlu.

Mae ymagwedd lywodraethu ddiwygiedig wedi’i gweithredu ar gyfer gweithgarwch Adolygiad yr Heddlu, sy’n seiliedig ar gyfarfod ‘Arweinydd’ wythnosol sy’n cael ei gadeirio gan yr Uwch Swyddog Cyfrifol. Mae hyn yn dod ag arweinwyr ffrydiau gwaith at ei gilydd er mwyn sicrhau datblygiad rhaglen, rhannu gwybodaeth ac arfer gorau, gwella dealltwriaeth o gyd-ddibyniaeth a’i effaith, gwella dilyniannau rhaglenni a thynnu sylw at beryglon i’w dwysáu.

Cynhaliwyd cyfres o 25 sesiwn ymgysylltu dros gyfnod o dair wythnos, gan alluogi 176 o swyddogion i fynegi eu barn am ‘yr hyn sy’n gweithio’n dda gyda’u rota, beth sydd ddim yn gweithio’n dda, a beth y gellid ei wella’. Mae hyn wedi galluogi datblygu cynnig ar gyfer patrwm rota i Blismona Ymateb a Dalfeydd a gyflwynwyd i Uwch Noddwyr ddydd Llun 18 Tachwedd 2024. Cychwynnodd y broses ymgynghori o gwmpas y patrymau rota hyn ar 2 Rhagfyr ac mae’n cau ar 16 Rhagfyr (yn parhau). Bydd cynigion ar gyfer patrwm rota i CID a’r Uned Gudd-wybodaeth Leol yn cael eu cyflwyno ochr yn ochr â chynigion ehangach ar gyfer y ffrwd gwaith Ymagwedd Ymchwiliol ar 29 Ionawr 2025. Mae dyhead i alinio patrymau sifft CID a Phlismona Ymateb mor agos â phosibl. O’r herwydd, mae angen mwy o amser i ystyried o gofio’r gyd-ddibyniaeth rhwng datblygu rotâu i ategu unrhyw newid yn ein hymagwedd tuag at reoli ymchwiliadau (ac fel arall).

Ar 9 Medi 2024, cynhaliwyd Diwrnod i Ffwrdd ar gyfer Arweinwyr Uwch er mwyn derbyn adborth a gwerthuso manteision ac anfanteision chwe strwythur uwch cysyniadol. Hwyluswyd y digwyddiad gan Ymarferwyr Datblygiad Parhaus a gipiodd ac a grynhodd yr adborth a gyflwynwyd i Noddwyr Uwch ar 30 Medi, a bydd yn cael ei drafod ymhellach. Mae hyn wedi arwain at greu cynnig ar gyfer newid a gadarnhawyd gan y PG ar 21 Hydref. Cychwynnwyd ymgynghoriadau un-i-un gyda’r rhai yr effeithiwyd arnynt yn syth ar 15 Tachwedd 2024 gydag ymgynghori ehangach o 25 Tachwedd – 8 Rhagfyr 2024 gyda swyddogion rheng Prif Arolygydd ac uwch. Mae’r adborth o’r ymgynghoriad nawr yn cael ei ystyried gyda chynnig terfynol yn cael ei gyflwyno i Noddwyr Uwch ar 16 Rhagfyr 2024.

Cadarnhaodd y PW y byddai diweddariad ar y Model Gweithredu Uwch yn cael ei gyflwyno i gyfarfod y Bwrdd Plismona ym mis Ionawr 2025 yn dilyn trafodaethau gyda Linda Williams.

**Cam Gweithredu: Rhoi diweddariad ar y Model Gweithredu Uwch yng nghyfarfod y Bwrdd Plismona ym mis Ionawr 2025**

Lleolwyd yr Algorithm Ebit cyntaf (1) ar gyfer Ymosodiad Cyffredin ac A.4/4A Deddf Trefn Gyhoeddus ar 8 Hydref 2024. Mae dadansoddiad ôl-weithredu ‘dau fis’ (8 Hydref – 10 Rhagfyr 2024) wedi nodi bod yr algorithm wedi dod i gysylltiad â 940 trosedd. Mae gwaith yn cael ei gynnal ar hyn o bryd er mwyn deall gwelliant yn yr amser a gymerwyd o’r cofnodi i'r diwedd. Mae gwaith yn parhau ar gyfer datblygu cyflenwi algorithm 2 a 3 ar gyfer troseddau Difrod Troseddol a Siopladrata yn ôl eu trefn. Mae pedwerydd algorithm yn cael ei ystyried ar 16 Rhagfyr 2024 gyda datblygiad posibl ddechrau 2025.

## Penderfyniadau

1. **Gwasanaethau Ymyrraeth, Atal ac Ymgysylltu Heddlu Dyfed-Powys ar gyfer Plant**

Trafododd y Bwrdd yr adroddiad a gyflwynwyd ar Wasanaethau Ymyrraeth, Atal ac Ymgysylltu Heddlu Dyfed-Powys ar gyfer Plant. Ceisiodd yr adroddiad gymeradwyaeth CHTh a’r Heddlu i sefydlu grŵp gorchwyl a gorffen ar y cyd i ddatblygu gwasanaeth ymyrraeth, atal ac ymgysylltu ar gyfer plant sy’n seiliedig ar bartneriaethau i Heddlu Dyfed-Powys yn y dyfodol. Ceisiodd yr adroddiad gymeradwyaeth ar gyfer datblygu cynllun fesul cam hefyd, er mwyn mapio arferion presennol, nodi bylchau a chael gwell dealltwriaeth o’r gwasanaethau plismona rydyn ni a’n partneriaid yn eu cyflwyno i’r cymunedau iau, a chymeradwyaeth i gychwyn treialu gweithgareddau o fis Mai 2025 a chyflwyno ymagwedd ymyrraeth partneriaeth ddiwygiedig erbyn mis Medi 2025, gyda’r nod o gynyddu ehangder a chyrhaeddiad ein gwasanaethau tu hwnt i 2025 fesul tipyn. Gofynnodd yr Heddlu am i’r Uwch-arolygydd Chris Neve ffurfio rhan o’r gweithgor.

**Penderfyniad: Cymeradwyodd y Bwrdd yr argymhelliad i sefydlu grŵp gorchwyl a gorffen ar y cyd i ddatblygu’r gwasanaeth ymyrraeth, atal ac ymgysylltu ar gyfer plant sy’n seiliedig ar bartneriaethau i Heddlu Dyfed-Powys yn y dyfodol. Cymeradwyo datblygu cynllun fesul cam er mwyn mapio arferion presennol, nodi bylchau a chael gwell dealltwriaeth o’r gwasanaethau plismona rydyn ni a’n partneriaid yn eu cyflwyno i’n cymunedau iau. Gweithgareddau peilot cymeradwy i gychwyn o fis Mai 2025 a chyflwyno ymagwedd ymyrraeth partneriaethau diwygiedig erbyn mis Medi 2025, gyda’r nod o gynyddu ehangder a chyrhaeddiad ein gwasanaethau tu hwnt i 2025 fesul tipyn.**

## Unrhyw Fusnes Arall

1. **Canolfannau Cyfeirio Ymosodiadau Rhyw**

Trafododd y Bwrdd y cyfathrebu parhaus diweddar a dderbyniwyd mewn perthynas â chanolfannau cyfeirio ymosodiadau rhyw. Cytunwyd y byddai trafodaethau pellach yn cael eu datblygu tu allan i’r fforwm hwn.

|  |  |  |
| --- | --- | --- |
| Rhif y Cam Gweithredu | Crynodeb o’r camau gweithredu o gyfarfod 18/12/2024 | I’w ddatblygu gan |
| PB 049 | Y DBG i drafod llunio straeon newyddion da gyda’r adran Cyfathrebu Corfforaethol mewn perthynas â gwaith Ymgyrch Ivydene ac Ymgyrch Vigilant. | Yr Heddlu |
| PB 050 | Rhannu cynllun cyfathrebu drafft a datganiad mewn perthynas â gwerthu gorsafoedd heddlu, y cydweithrediad â Gwasanaeth Tân ac Achub Canolbarth a Gorllewin Cymru, a rhentu eiddo yng Nghrucywel, y Gelli Gandryll, Llanfyllin, Arberth, Llandeilo, a Llanymddyfri â’r Bwrdd yng nghyfarfod nesaf y Bwrdd Plismona ym mis Ionawr 2025. | Yr Heddlu/SCHTh |
| PB 051 | Yr Heddlu i gyflwyno’r hunan-asesiad a hysbysir gan drawma gorffenedig i’r Bwrdd Heddlu ym mis Mawrth 2025. | Yr Heddlu |
| PB 052 | Rhannu manylion cyswllt Uwch-arolygwyr ar lefel URS o fewn yr ardal Heddlu â Phrif Weithredwyr Awdurdodau Lleol. | Yr Heddlu |
| PB 053 | Y DBG i drafod darparu amserlen ar gyfer rhannu canlyniadau Buddsoddwyr â’r Heddlu gyda’r Cyfarwyddwr Datblygu Pobl a’r Sefydliad. | Yr Heddlu |
| PB 054 | Rhoi diweddariad ar y Model Gweithredu Uwch yng nghyfarfod y Bwrdd Plismona ym mis Ionawr 2025 | Yr Heddlu |
|  |  |  |

DIWEDD